<classify> TUZO ya Meya au Mwenyekiti wa Halmashauri Bora, itatolewa na Jumuiya ya Tawala za Mitaa Tanzania ALAT Juni 20 mwaka huu jijini Mwanza.Tuzo hiyo inatolewa ikiwa imepita takribani miaka mwili bila kutolewa na inadhaminiwa na Kampuni ya magazeti ya Serikali ya Tanzania Standard Newspapers TSN.Akizungumza jijini Dodoma, Kaimu Katibu Mkuu wa ALAT Taifa, Abdallah Ngodu amesema utoaji wa tuzo hiyo, umelenga kutambua meya au mwenyekiti wa halmashauri iliyofanywa vizuri katika kuwahudumia wananchi.Hafla hiyo imelenga kwa ALAT kuzipongeza halmashauri zilizofanya vizuri lakini pia kuzibaini halmashauri zilizofanya vibaya na kuangalia namna ya kuzisaidia ili nazo zifanye vizuri, amesema.Kwa halmashauri ambazo zitabainika kutofanya vizuri tutafanya tathimini ya kujua kwa nini hazifanyi vizuri na baada ya kubaini sababu tutatengeneza afua za kuzinyanyua ikiwa ni pamoja na kuzijengea uwezo ili nazo zifanye vizuri. amesema Ngodu.Aidha, Ngodu amesema ALAT itatumia vigezo kadhaa katika kuwapata waliofanya vizuri, ikiwa ni pamoja na kufikia malengo na ubunifu katika utoaji wa huduma kwa wananchi na ukusanyaji wa mapato.Sisi ALAT tutatumia kigezo cha kufikia malengo ya halmashauri na ndiyo suala ambalo mara kwa mara limekuwa likisisitizwa na Waziri wa Nchi, Ofisi ya Rais Tamisemi, Selemani Jafo kwa nini malengo hayakufikiwa, kwa hiyo tunaangalia tatizo ni nini? Ni uongozi au ukosefu wa ubunifu?Mathalani kama Halmashauri ilijiwekea malengo ya kukusanya kiasi cha shilingi bilioni nne badala yake ikakusanya bilioni moja tutataka kujua kwa nini haikuweza kufikia malengo yake, amesema.Endapo jopo ambalo litashirikisha ALAT na wadau watabaini tatizo ni mafunzo, basi tutaangalia na namna ya kuwajengea uwezo na kama tatizo ni uongozi ambao ni watendaji basi tutaishauri serikali kufanya mabadiliko. amesema Ngodu.Amesema na Halmashauri itakayoshinda tuzo ya jumla pia kutakuwa na zawadi kwa makundi manne ya halmashauri za majiji, manispaa, halmashauri za miji na halmashauri za wilaya.Ngodu amesema lengo la ALAT kuweka vigezo hivyo ni katika kuhamasisha na kuhakikisha halmashauri zote 185 nchini, ziwe na uwezo wa kujiendesha zenyewe kimapato, badala ya kutegemea kwa zaidi ya asilimia 90 mapato kutoka serikali kuu.Kwa mara ya kwanza tuzo hiyo ilitolewa mwaka 2015 na Manispaa ya Kinondoni ya jijini Dar es Salaam iliibuka mshindi.Mara ya pili ilitolewa mwaka 2016 ambapo ilichukuliwa na Halmashauri ya Wilaya ya Ushetu iliyopo mkoani Shinyanga.  <topic>: kitaifa 